Dunaj, 2. decembra 1812
<p>Vaša milost!
</p><p>Prijazne vrstice Vaše milosti z dne 13./15. preteklega meseca sem s priloženim nakazilom za 100 florintov v dunajski valuti v redu sprejel. Za <i>Appendiniano</i> ostajam torej tudi <u>denarni</u> dolžnik.
</p><p>Valji so bili <u> <i>ad amussim</i> </u> naročeni po vzorcu teh, ki jih je direktor Schreibers <u>preračunal</u> za svoj gravimeter. Njegov gravimeter je popolnoma enak gravimetru Vaše milosti. Torej upam. <u>Schreibersov</u> valj se mi ni zdel preveč dober, toda Schreibers je vložil vanj gravimeter in me prepričal.
</p><p>Junck, ki položaja Vaše milosti <u>prav tako</u> nima za tako ogroženega kakor Vaša milost sama, misli, da se bo morala <u>prodaja</u> celo <u>pod</u> Francozi kmalu izboljšati, zlasti če bo moral Zahod sam obnoviti to, kar je bilo <u>uničeno</u> v Rusiji itd. V Eisenerzu je bilo odpuščenih <u>300,</u> v Zellu pa 80 delavcev, torej <i>si solamen miseris socios habuisse malorum,</i> lahko Vaša milost vidi, da je tudi <u>državna blagajna</u> v škripcih. Kapusu so pisali.
</p><p>Saurauov pastorek (ki pa ga Saurau zaradi matere in tudi zato, ker si to res zasluži, saj je čeden in marljiv mlad mož, bistre glave, dobrega srca in zelo uporaben, ljubi kakor oče), grof Chorinsky, ki je lastnik <u>premoženja </u> v pruski Šleziji oziroma je do njega vsaj <u>upravičen,</u> je sedaj z materjo v Gradcu, kjer bo prek zime poslušal <u>Mohsova</u> predavanja. Od tod namerava v <u>Freiberg</u> in končno na Koroško (kjer je zaljubljen v neko Obersteinerko; <i>nisi <u>interea</u> resipiscit,</i> potem je takšna kakor on), da bi tam <u>kupil rudnik.</u> Ali se v tem primeru ne bi dalo kaj ukreniti glede Mislinje po Lehmannu, ki grofa zelo dobro pozna? V bistvu gre seveda za to, da <u>Prusija</u> v tej stiski obdavčuje in zasleduje celo pravno zaščitene obresti, kapitala pa ni mogoče spraviti iz dežele. Ker pa je mlademu možu do posla z rudnikom in bi Vaša milost gotovo postavila ugodno ceno, bi se denar lahko prenesel na kakšen drug način.
</p>
Popolnoma neodvisno od te <u>moje</u> zamisli mi je Njegova ekscelenca, grof Saurau, ki me je te dni zaradi nekega ruskega dokumenta dvakrat sprejel, naročila, naj Vaši milosti izrazim njegova globoka prijateljska čustva.
<bdi><a href="https://en.wikipedia.org/wiki/en:Jernej_Kopitar" class="extiw" title="w:en:Jernej Kopitar"><span title="Slovenian philologist">Jernej Kopitar</span></a>
</bdi>
1812-12-02
<a rel="nofollow" class="external free" href="http://nl.ijs.si/e-zrc/zois/html/MP50.html">http://nl.ijs.si/e-zrc/zois/html/MP50.html</a>